  Виталий Пронин «Калык фронтлэн» элькунысьтымы ёзчиосыз ӵуказе, 15-тӥ феврале, люкаськозы арлы быдэ ортчылӥсь конференциязы. Общественникъёс тупен-тупен эскерыса потозы, кыӵе ӵектонъёссы кылдӥзы 2018-тӥ ар ӵоже, мар лэсьтэмын но мар кароно на калыклэсь улон-вылонзэ ӟечгес карон понна. Конференция 2 люкетлэсь радъяськоз. Азьло ик ужалозы 3 площадкаос: 1-тӥез сӥземын луоз городын улонлы но сюресъёслы, 2-тӥез - демографилы но дышетон удыслы, 3-тӥез - тазалыкез утёнлы но инкуазез утёнлы. Собере кутскоз огъя кенешон. Общественникъёс нимысьтыз дунъет сётозы, кызьы элькунамы быдэсъясько Россилэн Президентэзлэн май указъёсыз. Дышем сямъя дэмланъёссэс ыстозы Удмуртилэн Тӧроезлы но. Ӵуказе ик «Калык фронтлэн» ёзчиосыз асьсэлы выль азьветлӥсьёсты, ревизионной комиссия быръёзы. Элина Кумачёва Туспуктэм басьтэмын "Калык фронт" огазеяськонлэн сайтысьтыз  